Papersnake/gushiwen huggingface dataset:
野兴
陆游（宋代）

蓍草晨占大易爻，松肪夜借隐书抄。
饥时每就猿分果，宿处时从鹤寄巢。
旋卖荆薪持取醉，偶逢野叟即论交。
颓然坐阅人间事，耐辱禁愁却自嘲。
岁暮述哀
程襄龙（清代）

去年岁暮长安来，雨雪驱车恐不速。母病支床儿入门，见儿一笑翻成哭。

今年岁暮母何之，忧居惨淡可怜时。忆脱征衫如昨日，哀哉母没倏已期。

仰视茫茫心断绝，冻结重云白日没。卒岁无衣那足悲，地下寒威应更烈。

风号夜半庭树摧，忍听雏乌啼哽咽。腊去人间岁又新，萱花从此不回春。

展转吞声泪潜滴，堂前老父方太息。
候刘兰室不至
蓝仁（明代）

送君上京师，怀君来武夷。黄花开口向我笑，不肯握手趋东篱。

草堂正在蓝涧底，年年风雨花如此。架上残编落蠹鱼，尊中浊酒轧浮蚁。

期君逾月君不来，日日鞍马驱尘埃。军符侯印生白发，石田茆屋荒苍苔。

世上功名休便得，有子况能传父职。倘入庐山访社莲，为报陶潜久相忆。
天闺
薛季宣（宋代）

扁舟一叶转寒溪，返照西阳日下西。旬浃不来江水涨，惊澜几欲上天闺。
赠广淳破衣 其一
吴惟信（宋代）

禅教不能收，辞山谒贵流。雨花闲定石，烟柳暗诗楼。

借得房逃暑，沽来酒制愁。狂豪疑贾阆，长发未梳头。
绘莲二首
白玉蟾（宋代）

浓淡色中匀粉腻，浅深痕上著臙脂。
华堂展处南薰起，一似西湖六月时。
送温台
朱放（唐代）

眇眇天涯君去时，浮云流水自相随。

人生一世长如客，何必今朝是别离。
以“长歌意无极，好为老夫听”为韵奉别沔鄂亲友十首 其六
姜夔（宋代）

异时之罘君，在涅守白颢。黄钟欠牛铎，淋漓吊遗稿。

有子殊可人，特未见此老。客来请论文，但道曲肱好。
叔固有惟恐阇黎饭后钟之句再用韵以解之
唐桂芳（明代）

古歙旧闻丞相里，海宁今拜丈人峰。肯教微利蚌持鹬，不使奇才蛇作龙。

万里星辰皆北拱，九重宫阙愿东封。如君合是青云器，好把功名上景钟。
和韩司谏叔夏乐谷五吟 蒲团
胡寅（宋代）

少年慕简册，编蒲抄古书。有闻未能行，常恐迷厥初。

青毡雪窗夜，卧起卷复舒。岁久亦穿穴，客冷不及渠。

知公已坐忘，物我归如如。黄团稳叠足，绣茵一籧篨。

传闻伏蒲谏，天子怀每虚。出处谅未免，裹轮联锋车。
春耕
张纲（宋代）

乱后荒田杞棘生，归来还喜见春耕。随犁细雨濛濛湿，转垄新泉聒聒鸣。

好劝卖刀添健犊，尽令长亩种香粳。腐儒一饱真馀事，莫遣闾阎有叹声。
化斋
释居简（宋代）

解结冬年办四斋，赤洪崖打白洪崖。信心檀越家家是，只告诸天次第排。
摸鱼儿 咏霜
王夫之（明代）

向深秋、芦花风起，吹散一天珠露。六铢仙袂新裁薄，剪落冰丝千缕。

轻盈舞。还只恐、素娥镜里深相妒。欲留教住。柰晴色窥人，断云送暖，蓦地催归去。

更谁念，暗壁吟蛩正苦。遥向征鸿低诉。平沙野水朦胧影，难认白蘋香处。

春期误。却早遣、啼鹃血泪沾江树。暝烟休护。又何似明朝，天低日淡，散作萧疏雨。
闲居杂兴三首
高翥（宋代）

点镫酌春酒，襞纸题小诗。
读尽列仙传，引调学语儿。
自饮复自笑，不觉春漏迟。
且了今日事，明日还任之。
梅影
顾逢（宋代）

最喜孤山夜，斜枝月下清。
透窗疑笔写，映地若天生。
鹤步踏不动，蜂腰时自横。
几回云聚散，晦后再分明。
从始平公城西大阅
司马光（宋代）

沧溟浴日照春台，组练浼玉炸药开。
汾水腾凌金鼓震，西山宛转旆旌回。
逍遥静散晴空雨，叱咤横飞迥舒雷。
坐镇四夷真汉相，武侯空复道英才。
诗送碧崖甘叔怀游庐阜兼简白鹿山长吴兄唐卿及诸耆旧三首 其三
朱熹（宋代）

遗君踪迹莽荆榛，曾把诗书为作新。今日总输吴季子，枕流漱石自由身。
双池
苏轼（宋代）

汧流入城郭，斖斖渡千家。
不见双池水，长漂十里花。
汀畔
赵希迈（宋代）

墅梅汀畔客帆过，岁晚天南气候和。江合湘漓流水急，山藏洞壑吐云多。

村家酿酒连醅浊，小吏抄诗觉字讹。几点白鸥清似画，对人飞下泊寒莎。
浣溪沙
李道清（清代）

小阁红箫韵未休。碧烟狼藉百花洲。春阴暗暗梦悠悠。

蝴蝶路迷芳草远，黄鹂声住水东流。古来谁得倩春留。
满庭芳（又上前人）
张继先（宋代）

调理三关，安和四体，静无忧挠相煎。太微冥契，元始语诸仙。玉宇重修妙典，西台□、南岳题篇。崇□好，身田在世，心向太清天。

云边。曾降圣，金坛夜拜，高驾留连。论琼华灵液，形与神全。形体须凭妙气，神来舍、黄阙丹田。真精旨，明光辅相，天地保长年。
访葛徵君
谢榛（明代）

西城閒访葛洪家，篱落秋馀白豆花。高枕自知无俗梦，数椽茅屋在烟霞。
次韵刘宽夫题学士进此庵
李弥逊（宋代）

道人清净观，梦幻阅诸有。
成心自得师，率世方结友。
默如彼上人，语合亡是叟。
问焉一得三，疑者十居九。
人情置冰炭，赋性甚杞柳。
一波失源流，六鉴开户牖。
客尘不暂住，习气既悠久。
闻言虽转头，遇事还掣肘。
志目或中眉，画虎终类狗。
我持测海心，来听谈天口。
尚迷指端月，那辨日中斗。
如抽一茧丝，欲缚千牛首。
勉赓进此歌，代斩巩伤手。
次韵何符山人二首
陈造（宋代）

晓看明玑下网丝，物华俱属喜晴诗。
一词不措重呈拙，七字鼎来富更奇。
喜鹊啅人真作意，蜗牛屏迹似知时。
湖山好处长谣去，拟赴苏堤胜日期。
宿故梁子正得意堂有感示诸梁英少
赵抃（宋代）

遗训素谆谆，先生冢尚新。门风竞兰玉，乡誉动簪绅。

户牖宵排烛，琴书昼拂尘。子孙为学盛，宜有起家人。
去淮时有旧婢夜哭岸上，诗以纪之
许传霈（清代）

生成乡里作夫妻，懊恼今朝不我携。留得十年相忆泪，随波送去自淮西。
访谢先生颂臣，再次前韵奉赠
林朝崧（清代）

身伴浮云偶出山，访君杖履向田间。酒逢知己情难禁，交到忘年礼可删。

剪烛座联娇客密，煎茶吟对好花閒。笑余也似堂前燕，每岁春来一款关。
送王安节赴武康尉
贺铸（宋代）

江左风华推第一，王氏堂堂文献出。
乌衣诸郎能少屈，尚执中司三尺律。
君方色养白头亲，吴兴水陆饶甘新。
卞山之下苕溪滨，一洗长安肥马尘。
君不见昔人负米长勤捧檄喜，敢论州县徒劳耳。
杂诗
陆深（明代）

苦乏山林资，来此朝市游。日月不相待，华发变清秋。

晞心中道不，懔怀末路忧。浮阴隐层城，轻冰结洪流。

孤语冀冥契，同逝匪良谋。缅惭南征鸿，岂曰道里悠。
绍兴朝日十首
佚名（隋代）

物之备矣，以交于神。
时惟炎精，不忘顾歆。
经结之文，玦琳之南。
璨然相辉，其备秩秩。
题岘山图
戴表元（宋代）

山头种石悬苍云，山下急流风卷纹。
何年荒碑当岭立，龟趺圭首犹鳞皴。
神龙驱毫鬼输墨，羊公精神荆楚色。
想当意匠经营初，已尽东南烟雾迹。
从来登览非真游，襄人正乐吴人愁。
尊前邹湛亦不恶，江山千古同悠悠。
君不见征南后来人姓杜，自喜作碑心更苦。
祗留陈迹笑痴迷，行客何曾泪如雨。
闻石湖海棠盛开亟携家过之三绝 其二
范成大（宋代）

家人扶上锦城头，蜂蝶团中烂熳游。报答春光须小醉，红云洞里按伊州。
江城子 孤山梅花
何振岱（清代）

段家桥下载轻舫。水云乡。野天长。才近孤山，吹袂是风香。

修到梅花愁独自，教淡月，伴昏黄。

夜阑峰影写迷茫。好风光。苦难偿。闲忆年时，轻折为新妆。

莫与湖波贪照影，人瘦也，怕花伤。
松江谒王文孺令宰
章宪（宋代）

暑退凉生过雨天，凫飞鹭浴暮江前。秋风小浪鸭头水，斜日轻帆燕尾船。

青眼却欣逢地主，白头相对耸诗肩。林塘胜处开樽俎，只欠冰轮特地圆。
武昌怀古
宋庆之（宋代）

极目平芜送落晖，六朝征战尚依稀。
风生战舸周郎过，月落南楼庾老归。
秋塞戌閒番马病，春江流下蜀鱼肥。
神州北望知何处，父老犹能话岳飞。
酬南园新亭宴会璩新第慰庆之作，时任宾客
权德舆（唐代）

南宫烟景浓，平视中南峰。官闲似休沐，尽室来相从。

日抱汉阴似，或成蝴蝶梦。树老欲连云，竹深疑入洞。

欢言交羽觞，列坐俨成行。歌吟不能去，待此明月光。

好逑蕴明识，内顾多惭色。不厌梁鸿贫，常讥伯宗直。

予婿信时英，谏垣金玉声。男儿才弱冠，射策幸成名。

偃放斯自足，翛然去营欲。散木固无堪，虚舟常任触。

大隐本吾心，喜君流好音。相期悬车岁，此地即中林。
以采菊东篱下悠然见南山为韵赋十首
方回（元代）

正始有遗音，衣冠落东南。
典午赖群贤，历年百有三。
吾闻运甓人，功与王谢参。
晦俭佐宋齐，卖国尔乃甘。
陶氏独有孙，饥死终无惭。
兰若杂言 其八
释净端（宋代）

因观杨柳垂青眼，始觉人间春到来。遥望南山雪消尽，寒梅犹有一枝开。
梅花渡
曹庭栋（清代）

香雪消残烟草平，鹭行桥畔鹁鸪鸣。小轩易地听春雨，寒瘦一枝墙角横。
十六日水退雨不已次受益韵二首
方回（元代）

暑雨民咨怨，由来直匪今。
湿能蒸病骨，滴欲碎归心。
积水连村郭，前途昧浅深。
雄风楚台上，谁且独披襟。
画堂春 春懒
徐元瑞（清代）

东风又作困人天。玉阶满榆钱。翠罗衫皱髻云偏。

整日欹眠。

泪妒三春宿雨，愁兼午夜题鹃。绣绷闲阁绿窗前。

羞刺双鸳。
天津桥 其二
周彦夫（宋代）

联镳去作蒋山游，路转天津绕御沟。忽作故都禾黍恨，洛阳宫殿锁千秋。
周晋仙诗卷
张侃（宋代）

晋仙新寺住，晓夕在吟边。相去二三里，闻名五七年。

西湖听雁夜，霅水钓鱼天。语逸山精泣，宜为万古传。
埙子与垲侄采松花作饼供茶喜而成咏
程敏政（明代）

何物山房可荐茶，小儿特意采松花。回风随粉沾衣袖，宿露分甘入齿牙。

却老异方传药圃，动人清味落诗家。墙根玉笋堪同调，公餗侯鲭莫浪誇。
燕子矶
沈世枫（清代）

千寻坠石瞰江堧，绝迹凌空势欲翾。神物无风翻骇浪，潜灵挟雨出重渊。

岩虚䆗窱工延月，树接枝柯不漏天。试上离宫最高处，金焦雨点入苍烟。
经吴真君旧宅
施肩吾（唐代）

古仙炼丹处，不测何岁年。至今空宅基，时有五色烟。
孙王墓（盘门外三里）
王宾（宋代）

千里争衡最少年，马骄风疾喜行前。
正当许下迎天子，玉树生埋在九泉。
游昭牛图
陆游（宋代）

游昭木石师李唐，画牛乃自其所长。
出栏初听一声笛，意气已无千顷荒。
客居京口老益困，衣不揜胫须眉苍，时时弄笔眼力健，磃角毛骨分毫芒。
我无沙堤金络马，拂拭此幅喜欲狂。
乞骸幸蒙优诏许，置身忽在烟林傍。
日落饮牛水满塘，夜半饭牛天雨霜。
俚医灌药美水草，老巫诃禁祓不祥。
愿我孙子勤农桑，愿汝生犊筋脉强。
碓声惊破五更梦，岁负玉粒输官仓。
夫人阁四首
苏轼（宋代）

肃肃槐庭午，沉沉玉漏稀。
皇恩乐佳节，斗草得珠玑。
赴官武康投宿客邸作
林仰（宋代）

巾子山头一枕风，皇华亭下水连空。
山灵不用回俗驾，傥有田园吾欲东。
赠智棻上人
周孚（宋代）

寂寂霜林噪莫鸦，萍蓬相遇各天涯。石翁旧话谁能会，钟阜亲孙子最佳。

老境归根真落叶，新诗蜕骨定灵砂。相期绝学捐书去，病眼今年我亦花。
靴淀除夕之会呈王原叔给事燕唐聊谏议
王珪（宋代）

岁华相逐走燕尘，此夕羁怀暂一申。
把手岂辞三处酒，别家看作二年人。
因逢塞雁惊来信，却忆江梅赠去春。
莫向天涯忧白发，东风犹与到关新。
和野渡春雪
卫宗武（宋代）

天教滕巽互驱驰，令下东皇莫敢违。
云擘碎绵迷眼界，山遮新黛抹腰围。
众芳被虐难争巧，二麦呈祥不用祈。
片片吹将入檐幕，佳人错认落梅飞。
夏日吟
刘子翚（宋代）

君不见长安公侯家，六月不如暑。
扇车起长风，冰槛沥寒雨。
重櫩邃屋昼生阴，反易天时在谈吐。
又不见五陵富豪儿，炎天多快意。
雪谷曳轻明，珍槃嚼甘脆。
蛾眉皓齿发清歌，洒酒筠枝集蝇蚋。
何如野客歌沧浪，万事不理心清凉。
流金铄石未为苦，势利如火焚中肠。
龟堂一隅开窗设榻为小憩之地
陆游（宋代）

栟榈薝卜障斜阳，旋置临阶八尺床。
小展窗扉无大费，略加苫尺有余凉。
老来愈觉岁时速，梦裹不知途路长。
试问神游向何处？月明挥榜上潇湘。
过北流县八里游勾漏观留五绝句 其五
李纲（宋代）

洞户沉沉别有天，玉楼珠殿锁霏烟。如何祠馆人间世，破屋荒凉紫府前。
续永叔归田乐秋冬二首
梅尧臣（宋代）

北风如刀割寒骨，谷已成囷不仓猝。
任从密雪落交加，旋采乾薪烧榾柮。
锄犁满屋牛在牢，鹅鸭乱鸣鸡乱发。
割烹炊黍待邻叟，饱向茅檐闲兀兀。
田家此乐乐无涯，谁道一生空汨没。
公希平子定何如，我效梁鸿终适越。
五羊城遇张顺论旧有怀 其一
王称（宋代）

匹马到炎荒，逢君鬓已苍。邑人传左语，官树隐殊乡。

感旧看长剑，缄情忆缥囊。明朝愁又别，天海共茫茫。
比得貍一枚所过辄馥然有香时时翳兰丛下而引
毛滂（宋代）

春山得貍躯胁细，苍头抱携香着袂。
丛兰密处曲庇身，狐鼠何疑相睥睨。
定非青丘阿紫家，恐是中台餐柏裔。
太真妃子紫绣囊，一生长伴瑞龙香。
石竹花开浴殿暖，何时馨郁栖珠珰。
只今弭空山内，时下山腰出云背。
弄香浅草已袭人，试阿江蓠为君佩。
儿童手摩初不恶，狐貍貌似安能辈。
糟中玉面甘人颐，何食而肥蒸不悔。
东堂老子有香缘，百和烟间回盼睐。
相从真亦得所哉，便呼铜鸭为尔配。
念奴娇 仆来京洛三年未尝饱见春物。今岁江
蔡松年（宋代）

岫诸亲友折花酌酒於明秀峰下，仍借东坡先生赤壁词韵，出妙语以惜别。辄亦继作，致言叹不足之意倦游老眼，负梅花京洛，三年春物。明秀高峰人去后，冷落清辉绝壁。花底年光，山前爽气，别语挥冰雪。摩挲庭桧，耐寒好在霜杰。人世长短亭中，此身流转，几花残花发。只有平生生处乐，一念犹难磨灭。放眼南枝，忘怀樽酒，及此青青发。从今归梦，暗香千里横月。
送侍讲学士邓善之辞官还钱塘 其七
卢亘（元代）

旸谷上寒日，影射扶桑枝。瞬息及中天，流光迅难持。

人生百年及，昂昂何所施。孤鸿东南征，浮云西北驰。

可怜万感身，会合须臾期。安得弄明月，皎皎远忧疑。

折花芙蓉浦，荡桨江潢涯。优游以卒岁，身名良不隳。
留侯椎
雷钟德（清代）

秦王扫八极，收兵聚城阙。不知十二金人外，何从得此一椎铁。

子房破产报韩仇，千金结客劫东游。后来相汉殊意外，此事已自足千秋。

秦关开，楚兵来。子婴磔，阿房赤。是时祖龙身己死，不如生前一击褫其魄。

君不见荆轲匕首渐离筑，报仇不成旋诛戮，伟哉留侯智勇独。
卜算子（立石道中）
赵师侠（宋代）

晴日敛春泥，陌上东风软。料峭寒禁花柳闲，枉恨春工浅。

绿涨一江深，黛泼千山远。目断平芜无际愁，数尽征鸿点。
过蔡与循兄寺居
张百熙（清代）

长安五城朝复昏，古寺冷落城南根。百年鼎鼎不相待，万事南南难可论。

嗟老未老镜中影，欲归不归湘上村。祇应吾党二三子，早晚造君来叩门。
何本先以天香茶见惠奉赋一首
胡奎（元代）

金粟与金芽，都收陆羽家。候雷春采叶，和月夜分花。

暖焙筠笼火，凉敲玉臼砂。比圭方不琢，如璧莹无瑕。

饼制龙团小，书封白绢斜。奇芬疑入麝，古字学盘蛇。

清可轻肌骨，甘须沃齿牙。唤醒蟾窟梦，直欲佩飞霞。
诞日邓宪副子几贺以诗次韵
钟芳（明代）

宦海蓬飘四七年，韶华催老鬓华鲜。弧辰重值涒滩岁，蠕息终惭咫尺天。

组绶倦抛依老圃，林皋遍赏学游仙。何当更作香山会，同和阳春白雪篇。
送范景仁正议致政归颍昌
王珪（宋代）

十年汉殿辞荣去，颍水今归作故乡。
曾赋洞箫真蜀客，能吟夜雨胜何郎。
放怀云外追黄鹄，别梦春深过玉堂。
可惜当年挂冠早，华星不及到文昌。
久雨感怀
林景清（明代）

舟度山阴值早春，淹留道院忽经旬。江湖自愧离家久，风雨谁能过我频。

杨柳含情撩别思，子规饶舌劝归人。直须便整行装去，南望云山是八闽。
硖石县旅舍
王禹称（宋代）

霜乾红叶飞，迁客思凄凄。处险人垂瘿，登山马跙蹄。

篱荒蛬韵苦，云冻雁行低。此夕应无寐，何烦报晓鸡。
咏史上·秦皇
陈普（宋代）

江神返璧事何新，海若湘君亦伐秦。
一炬东来烧不了，更劳墓上牧羊人。
冯守生日 其二
赵蕃（宋代）

报政期年外，里言朝夕间。省郎何太晚，召节看遄颁。

屡上薰风殿，行参玉笋班。故应怜末掾，牢落尚群蛮。
水龙吟·驿飞稳驾高秋
李昴英（宋代）

驿飞稳驾高秋，迎人满目清新景。秋还有色，芙容照水，晨妆对镜。雪卷寒芦，字横过雁，渡浮孤艇。是骚人行处，腔风调月，香满袖、过梅岭。

断岸烟收人静。雨声干、桐疏枫冷。掀髯独笑，仙翁起舞，卧龙呼醒。近小阳春，为梅也合，迟迟鞭影。更郁孤、一笑追欢，料得坡翁首肯。
【般涉调】耍孩儿·借马
马致远（元代）

近来时买得匹蒲梢骑，气命儿般看承爱惜。逐霄上草料数十番，喂饲得膘息胖肥。但有些污秽却早忙刷洗，微有些辛勤便下骑。有那等无知辈，出言要借，对面难推。

〔七煞〕懒设设牵下槽，意迟迟背后随，气忿忿懒把鞍来鞴。我沉吟了半晌语不语，不晓事颓人知不知。他又不是不精细，道不得“他人弓莫挽，他人马休骑”。

〔六煞〕不骑呵西棚下凉处栓。骑时节拣地皮平处骑。将青青嫩草频频的喂。歇时节肚带松松放，怕坐的困尻包儿款款移，勤觑着鞍和辔，牢踏着宝镫，前口儿休提。

〔五煞〕饥时节喂些草，渴时节饮些水，着皮肤休使麄毡屈。三山骨休使鞭来打，砖瓦上休教稳着蹄。有口话你明明记：饱时休走，饮时休驰。

〔四煞〕抛粪时教干处抛，尿绰时教净处尿，栓时节拣个牢固桩橛上系。路途上休要踏砖块，过水处不要践起泥。这马知人义，似云长赤兔，如益德乌骓。

〔三煞〕有汗时休去檐下栓，渲时节休教浸着颓，软煮料草铡底细。上坡时款把身来耸，下坡时休教走得疾。休道人忒寒碎，休教鞭颩着马眼，休教鞭擦损毛衣。

〔二煞〕不借时恶了弟兄，不借时反了面皮。马儿行嘱咐叮咛记：鞍心马户将伊打，刷子去刀莫作疑。则叹的一声长吁气。哀哀怨怨，切切悲悲。

〔一煞〕早晨间借与他，日平西盼望你，倚门专等来家内，柔肠寸寸因他断，侧耳频频听你嘶。道一声好去，早两泪双垂。

〔尾〕没道理，没道理；忒下的，忒下的。恰才说来的话君专记：一口气不违借与了你。
再次韵 其二
李彭（宋代）

陈恬老作中州客，少室晓猿声念群。通籍金闺成底事，看取九原冥漠君。
湖湘路中见梅花寄子开 其四
彭汝砺（宋代）

滴叶开花妙入神，酥盘忆看北堂春。潇湘此日堪肠断，随处幽香著莫人。
贤母诗为家幼春、亦春茂才令慈黄太孺人作
丘逢甲（清代）

昔为孝妇今慈母，三十年来节义垂。贼刃不伤缘至性，父书能义训诸儿。

缫丝自谨闺门礼，彻瑱欣闻泮水诗。欲表女宗亲拜手，奉笺遥侑寿筵卮。
送吴待制中复知潭州二首
苏洵（宋代）

台省留身凡几岁，江湖得郡喜今行。
卧听晓鼓朝眠稳，行入淮今乡味生。
细雨满村莼菜长，高风吹旆彩船狞。
到家应有壶觞劳，倚赖比邻不畏卿
汉宫井
邵谒（唐代）

辘轳声绝离宫静，班姬几度照金井。

梧桐老去残花开，犹似当时美人影。
和何逢原南山八咏 其八 栖云坞
何梦桂（宋代）

住入山深涧水穷，白头梦不到侯封。巴邛橘老人应换，二老如今不再逢。
次韵才叔和陈大用七夕绝句 其四
许及之（宋代）

入秋逢节重星车，今闰中秋有折磨。夜夜银河映牛女，稍凉相过望君多。
梅花
黄居石（明代）

小小村旁曲曲川，半株奇特倚孤烟。山中隐者形多古，世外佳人骨欲仙。

疏影晚笼沽酒店，暗香晴落钓鱼船。频搔鹤发閒看汝，落落春怀又一年。
品令 清明夜，梦酒间唱田不伐映竹园啼鸟乐
元好问（金朝）

西斋向晓。窗影动、人声悄。梦中行处，数枝临水，幽花相照。把酒长歌，犹记竹间啼鸟。风流易老。更常被、闲愁恼。年年春事，大都探得，欢游多少。一夜狂风，又是海棠过了。
草堂元夕同华父观灯闻长孺时客都下
欧大任（明代）

火树千枝并，西堂夜不寒。客因同舍至，灯爱故园看。

旧赏偏能续，深杯半欲乾。十年飞鞚地，犹自说长安。
饥者毙于荒而有不尽以荒毙者催科抚字当并计矣二首 其二
郭之奇（明代）

未易言蠲赈，庶几别旧新。用三离父子，取一足君民。

经国前贤训，哀时独我陈。空谈何补切，或可助仁人。
梧桐树·三更里
佚名（宋代）

三更里，一阳动。金鼎熬煎玉炉烹。炼就真铅汞。匠手凿开玉莲蓬。两道霞光照昆顶。万颗珍珠迸。
哀蜀人为南蛮俘虏五章。初出成都闻哭声
雍陶（唐代）

但见城池还汉将，岂知佳丽属蛮兵。

锦江南度遥闻哭，尽是离家别国声。
江上闻笛
蒲寿宬（宋代）

笛声何处水茫茫，潮落沙寒月照廊。
嵇吕成尘不可觅，满襟清泪忆山阳。
春词 其一
方岳（宋代）

翠鼎香深旋作茶，馀酲牵梦几还家。梦中记得春池绿，曾共丁宁下番花。
宋璟祠
弘历（清代）

驿路秋风度古襄，丛祠遥见柏茔旁。生平事业期房杜，身后调茔恨李杨。

三代斯民由直道，千秋名相示周行。鲁公响拓碑重读，气味相投要在刚。
睡起即事
钱时（宋代）

梦破幽窗午漏长，岁寒心事只寻常。
一声谷鸟穿林出，数点梅花满院香。
晚眺
鲍君徽（唐代）

远树拥川断，晴云抱日流。
僧房
冀禹锡（金朝）

上方楼观裌衣寒，霜后川原眼界宽。我是禅房未归客，阿师休作长官看。
题袁氏卧雪堂二首 其一
陶安（明代）

洛城风雪未开门，空屋僵眠懒谒人。独向岁寒持节操，始知君子不忧贫。
奉答祖印喜雪二颂
韩维（宋代）

细逐流风遍大田，皑然一色绝中边。
空生惯识岩中镜，何似天花乱坠年。
送王奉议知吴江县
韩维（宋代）

闻说吴江上，长桥百丈虹。
蠔粘能固本，人度若乘空。
明委三秋月，清来万里风。
君知此为政，名惠广无穷。
小重山 周亦庵山楼宴集，夜看塔灯
顾贞观（清代）

卷尽归云瘦碧空。微凉吹不断，白蘋风。乱烟残霭有无中。

惊回首，五十六灯红。

火齐散遥峰。山灵须遣护，绛纱笼。倚楼高咏此时同。

分携处，冷落一江枫。
容南道中二首 其二
李纲（宋代）

闻说容南久，安知客路经。沉沉洞天近，湛湛古湫渟。

日落峰峦翠，春回草木青。丹砂如可问，当卜老岩扃。
寒食不出遨
张镃（宋代）

南湖寒食又今年，宿雨连朝洗旧烟。
竹叶酒边閒凿落，杏梢墙畔出秋千。
游欢殆类前生事，老态惟思白昼眠。
明日水边晴更好，只愁归思渺秦川。
和吴尊师龙兴纪游二十一首 其三 游铁柱观
危素（元代）

已从龙兴游，即往铁柱观。龙精不出奥区囚，鸿水奔流合江汉。

沉沉古井清如空，东方大海长相通。千年神剑不可忽，老屋夜夜生雷风。
题戴洪甫爱竹轩
赵汝鐩（宋代）

竹癖难凭俗眼看，琴书静对翠光寒。
秋声鸣屋风初度，夜影翻光月半残。
天乞幽人供嗜好，日呼稚子报平安。
窗前幸有闲田地，分我云梢四五竿。
句 其十二
卢襄（宋代）

姑射真人玉骨香，淡月微风惜良夜。
晚望
朱熹（宋代）

禾黍弥平野，凄凉故国秋。清霜凝碧树，落日翳层丘。

览物知时变，为农觉岁遒。不堪从吏役，憔悴欲归休。
挽刘刑部 其一
李正民（宋代）

西汉于张手，传家旧得名。金科惟尚恕，棘寺每持平。

丹笔流馀庆，朱轓蔼政声。他年门下客，接武位秋卿。
暇日言事二首
徐集孙（宋代）

西风落叶满庭除，隐几清吟独捻须。
官地莫将私地比，菊苗也种两三株。
丁角暮春
闻人武子（宋代）

绿叶成阴春已归，茅檐相对两斜晖。
残花且插春事急，别酒欲斜歌声微。
黄鸟忽匆隔林语，杨花款款沾人衣。
人间一别春常好，过我渔舟果是非。
秋居有寄
罗隐（唐代）

端居湖岸东，生计有无中。魇处千般鬼，寒时百种风。

性灵从道拙，心事奈成空。多谢金台客，何当一笑同。
题汪水云诗卷 其九
刘师复（宋代）

北去南来无定居，水流云在意何如。湖边倘有西飞雁，只寄诗筒莫寄书。
月夜示子文
彭汝砺（宋代）

喜见明月到池东，我时独与孤转同。山光水色饮不尽，更烦佳木来清风。

浩歌一声志万里，飞飞欲到蟾蜍宫。君家玉琴试借我，为君写尽丝弦中。
送心壁上人还开先寺次青门韵 其一
宋至（清代）

邓尉探梅罢，高僧别我归。烟江聊握手，春雨细沾衣。

路逐青山杳，帆携白鸟飞。到应三月暮，犹及看蔷薇。
颂证道歌·证道歌
释印肃（宋代）

江月照，松风吹，
不是渠浓更是谁。参禅学道波波走，
岂知自有颗明珠。
古意六首 其六
刘崧（元代）

送客荷花浦，放船杨柳津。唱歌不归去，愁杀渡头人。
穹窿山道士索以新诗书扇戏为二章 其一
姚燮（清代）

灵香盘勃万松枝，明月空山虎睡时。大有神来监静妙，每于境绝出穷思。

海声不到希夷枕，天笑曾舒混沌眉。雨露偏施多赚怨，玉台莲掌好平持。
自大钱湖口赴吴兴
黄本骐（清代）

晨光织渚客扬舲，睡起推篷倦眼醒。苕水半奁云外白，弁山一角雨中青。

鱼吹枫叶霞明浪，人踏芦花雪满汀。七十二溇吟赏遍，菰城塔影望亭亭。
点绛唇 其三
陈亮（宋代）

碧落蟠桃，春风种在琼瑶苑。几回花绽。一子千年见。

香染丹霞，摘向流虹旦。深深愿。万年天算。玉颗常来献。
偈颂二百零五首
释正觉（宋代）

闻说英雄苦战争，四方歧路自难行。
而今踏著长安道，始信家邦久太平。
次韵和永叔饮余家咏枯菊
梅尧臣（宋代）

今年重阳公欲来，旋种中庭已开菊。
黄金碎翦千万层，小树婆娑嘉趣足。
鬓头插蕊惜光煇，酒面浮英爱芬馥。
旋种旋摘趁时候，相笑相寻不拘束。
各看华发已垂颠，岂更少年苔色绿。
自兹七十有三日，公又连镳入余屋。
阶傍犹见旧枯丛，根底青芽欢催促。
但能置酒与公酌，独欠琵琶弹啄木。
所叹坐客尽豪英，槐上冻鸱偷侧目。
盘中有肉鸱伺之，乌鸟不知啼觜曲。
诸公醉思索笔吟，吾儿暗写千毫秃。
明日持诗小吏忙，未解宿酲聊和属。
庆陆仁重举男四首
方回（元代）

积善悬知庆有余，芝兰袞袞秀阶除。
紫阳一滴泉源远，早聘名儒授四书。
高仲威总管挽词二首 其一
周孚（宋代）

今年岁在巳，公果闭佳城。竟不登三事，谁能作九京。

群公谩推毂，故客独沾缨。遗德凭谁纪，平生不近名。
再次韵答梁教授
陈造（宋代）

阴晴如期喜可知，况复攗束收新诗。
相如未至客之右，开编自愧芜辞。
倅贰付我千家聚，佩襟戴君沾化雨。
相从可独臭味同，接耳仅听淮乡语。
诗来惊倒嗫嚅翁，结字著语古与同。
少须官廨住家稳，往问句法几即功。
似闻知津问沮溺，山间晴乾度山疾。
一笑行举通家杯，计日尚前蕤宾律。
过君定发醯瓮天，倾囷倒廪当吾怜。
家居除领齐眉托，意与诸雏诵思乐。
次韵李光祖南山四偈 其一
陈渊（宋代）

声外闻和岂待言，棒头犹是老婆禅。如何更被文殊惑，却道维摩但默然。
开州盛山十二题 其三 茶岭
冯山（宋代）

新萌雨露浓，岭头春味足。缘云采撷人，争收火前绿。
次韵苏子瞻观范景仁新乐
刘攽（宋代）

大儒高论本升堂，物外光阴更不忙。乐预请观同季子，书虽未见属黄香。

正声仍许三人和，古尺应无一黍长。鹤舞凤仪时莫识，勾陈武帐省中央。
喜晴
吴芾（宋代）

我家世业本农夫，力作耕田供百需。
食无鱼兮出无车，但守桑梓依枌榆。
中更兵火田园芜，骨肉奔迸几为奴。
饥肠雷转寒侵肤，中夜穷鬼常揶揄。
自笑为生亦良劬，此身何由出泥涂。
始弃耒耜亲诗书，一以经训为菑畲。
弟兄相继蹑云衢，吾乡往往推诸吴。
我虽有志徒区区，顾惭小技非大巫。
向来聊出应时须，亦复接武丹陛趋。
退视才悭思且枯，敢意滥吹东郭竽。
自从得请归田庐，万事闭眼不问渠。
岂谓割分姑孰符，一时乏使偶见除。
此邦自昔称膏腴，千里旧富稻与鱼。
十年九潦田无租，今岁{左禾右罢}稏方满圩。
邦人举首争欢呼，谓此丰登亘古无。
骤然一雨惊里闾，直疑平地浮江湖。
灵祠致祷才登舆，已见皎日升东隅。
一方今既奠厥居，太守宁不欲自娱，
便可投绂歌归欤。
七夕
李流谦（宋代）

火金鏖攻电雷击，风从西来火折北。
向来胜负吾已分，物极而颠势其必。
露盘清濯房栊秋，冰壶冷浸乾坤骨。
明河指点三星横，天上灵期有幽约。
寒机轧轧终年思，危桥纳纳万山隔。
不知今夕果何夕，洞房幽欢寸阴疾。
仙人与世当异驰，一念萧然证无极。
情之所钟岂其然，婉娈合匹此疑亵。
巫娥神力浩化通，抚摩神禹授秘策。
百灵后先相开凿，脱我蛟鳄骨再肉。
楚大夫玉何人哉，枕茵诬之神所殛。
姑置是事勿复问，一扇微凉万金直。
有景如此可小了，况复我友一世杰。
其文如玉雅过之，共作清诗洗污蔑。
儿曹瓜果罗庭除，拜，
牢天孙巧可乞。何如侑我花前樽，
得巧未必如得拙。君看鸣鸠安鹊巢，
大胜狡兔营三窟。
古木
阳枋（宋代）

古木撑空万丈青，铺排峡险与江深。
浓岚欲滴春烟暝，画出骚人一片心。
系云腰
马钰（金朝）

昆仑山上丹阳子，真得得、遇风仙。今生相应前生约，访秦川。居地肺，结良缘。离清坎静水生火，婴姹睡，虎龙眠。神凝气聚灵光现，驾云轩。透祥烟。去朝元。
秋杪江上漫兴
曹大荣（清代）

仗剑出门走，西风万丈秋。都将此时意，泻入大江流。

石上题新句，云中忆旧游。何当酹杯酒，结伴更迟留。
上丹霄 赠京兆府统军夹谷龙虎
丘处机（宋代）

感皇恩，承天诏，控西南。大门敞、高对烟岚。双权再任，过期无代复登三。晏然军国，事和平，灾割封缄。年将暮，心归道，搜玄路，访清谈。降尊宠、谦下无惭。山人放旷，本来无得有何参。但能慈忍，戒荒淫
赠别
储嗣宗（唐代）

兰泽伤秋色，临风远别期。东城草虽绿，南浦柳无枝。

直道岂易枉，暗投谁不疑。因君问行役，有泪湿江蓠。
覃山人隐居
杜甫（唐代）

南极老人自有星，北山移文谁勒铭。征君已去独松菊，

哀壑无勒留户庭。予见乱离不得已，子知出处必须经。

高车驷马带倾覆，怅望秋天虚翠屏。
沧浪曲
张方平（宋代）

五湖波浪涵秋空，风烟萧索愁溶溶。棹扁舟兮长迈，当年则有越相之范公。

乌喙不仁固可恨，文种踟蹰亦已庸。功大不赏威震主，不去必诛今古同。

周霍中曾殆如线，黥韩竟不保其终。谁能持此沧浪曲，寄入三湘棹唱中。
次韵王定国马上见寄
苏轼（宋代）

昨夜霜风入裌衣，晓来病骨更支离。
疏狂似我人谁顾，坎轲怜君志未移。
但恨不携桃叶女，尚能来趁菊花时。
南台二谢无人继，直恐君诗胜义熙。
（二谢従宋武帝九日燕戏马台。
）
北归经姑孰访林存莪署中赋赠
李之标（明代）

曾从文社惬兰心，此日过逢意转深。君自出家看雉舞，我徒为客惊蝉吟。

黄山爽气堪支笏，碧水寒声不碍琴。珍重年来致主愿，肯令吾道负朝簪。
酬綦毋校书梦耶溪见赠之作
储光羲（唐代）

校文在仙掖，每有沧洲心。况以北窗下，梦游清溪阴。

春看湖水漫，夜入回塘深。往往缆垂葛，出舟望前林。

山人松下饭，钓客芦中吟。小隐何足贵，长年固可寻。

还车首东道，惠言若黄金。以我采薇意，传之天姥岑。
恭和御制秋晚曲宴诗
史浩（宋代）

清时睿泽浸函生，和气熏陶万宝成。乃即上林开特宴，更容广宝奏新声。

奉觞剑履风云合，立仗旌旗日月明。兴国旧仪欣再读，愿观混一致升平。
田家
释文珦（宋代）

田家翁媪颇自适，翁解耕耘妇能织。
官中租赋无稽违，所养牛羊亦蕃息。
岁时力作不徒劳，桑柘满园禾黍高。
皆因勤俭百事足，老身不复愁逋逃。
儿女长成毕婚嫁，只在东邻与西舍。
翁头时复有新篘，亲戚团栾乐情话。
神前祭赛宜丰腴，家中衣饭随精粗。
县吏下乡鸡犬尽，但愿官府无追呼。
厓山 其一
陈文辅（明代）

禾黍离离满故墟，更堪黄幄尽南居。华风扫地真阳九，胡焰薰天亦闰馀。

寒浪愤吞千古恨，断厓腥染几行书。哀歌一曲慈元下，当日雍门恐未如。
江上漫成
高启（明代）

春色到江滨，江花树树新。
行吟憔悴客，谁道亦逢春。
漫兴
吴鸿璧（清代）

十亩桑阴退灌园，高情萧淡薄华轩。闲评花史消长昼，细剪松毛覆断垣。

白眼漫言同阮籍，赤须曾不似刘琨。黄金用尽空羞涩，肯学儿曹倚市门。
谢李续主簿
王建（唐代）

馆舍幸相近，因风及病身。一官虽隔水，四韵是同人。

衰卧朦胧晓，贫居冷落春。少年无不好，莫恨满头尘。
夜宿桐伯
高似孙（宋代）

月到中峰碧峭深，露桃微重鹤移阴。
隔松听得仙官话，句句皆非世上音。
次韵子由侍郎书事二首 其一
释道潜（宋代）

七年依岭外，遇物即防闲。宿负初偿毕，他生岂复还。

飘飘疑鹤骨，奕奕蔼童颜。自许乔松寿，玄机密锁关。
看士人应举
韩淲（宋代）

六年不到秋场屋，懒散低回强自宽。本谓有缘居上第，可令无分作粗官。

小来勇往痴心在，老去羞将冷眼看。笑杀杜陵纨裤句，只知多误是儒冠。
赠太师中书令王公挽辞二首
苏颂（宋代）

族茂仙缑系，恩隆帝渚姻。
两朝全宠遇，一节贯忠纯。
敦说耽儒术，冲和味道真。
枢庭十五载，当宁倚良臣。
江行值暴风雨
李中（五代）

风狂雨暗舟人惧，自委神明志不邪。

投得苇湾波浪息，岸头烟火近人家。
龙洞
徐安国（宋代）

泉脉潜深贯海湫，阴霾晴雹四时秋。凭谁为探骊龙睡，好把灵珠颔下求。
绝句
释英（元代）

正月梅花落，二月桃花红。荣枯元有数，不必怨东风。
冷泉亭
姚铉（宋代）

水石一栏杆，僧归四山静。
携琴谱涧泉，月浸夜深冷。
次梅评事韵
朱长文（宋代）

瓶盂潇洒似禅家，任有籯金岂足夸。
自入醉乡头不白，新诗何用祝苍华。
游廓然楼
刘鸣世（明代）

石头楼阁倚晴空，飘缈遥峰紫翠重。谁挟飞仙三岛去，独留真迹断云封。

依微雁影迷苍渚，欸乃渔歌起夕舂。日落长沙秋色远，扁舟乘兴采芙蓉。
送韩时斋赴京湖幕
章琰（宋代）

凄其秋已晚，塞草青欲黄。
出门褰君衣，问君何遑遑。
捷书来古岘，谈笑复古疆。
功名有斯会，宁计道路长。
思昔君之祖，尺箠笞西羌。
当时军中谣，岂在甲兵强。
慷慨怀前烈，膏秣趣晨装。
掀髯作远役，匪为官爵忙。
泪碑吊叔子，草庐访南阳。
世岂无若人，君岂问老庞。
吾能送君去，不能共君航。
挽龚宣教世基
廖行之（宋代）

游刃虽余地，本鸾试未周。
仅伸三釜养，俄隔九泉幽。
风树悲难弭，蒿莪痛曷瘳。
平生无恨处，有子袭箕裘。
游龙门分题十五首 其六 宿广化寺
欧阳修（宋代）

横槎渡深涧，披露采香薇。樵歌杂梵响，共向松林归。

日落寒山惨，浮云随客衣。
长忆乍能言
邵雍（宋代）

长忆乍能言，朝游父母前。
方行初下膝，既老遂华颠。
在昔四五岁，于今六十年。
却看儿女戏，又喜又潸然。
游梅坡席上杂酬
李弥逊（宋代）

知章不怕酒如泉，莫遣花催蜡炬烟。
明日宿云生晓雾，一番风雨暗梅川。
方司业挽诗一首
刘一止（宋代）

三纪飞腾近要津，声名磊落动朝绅。当时荐士韩安国，早岁谈经井大春。

芸省并游今几在，螭坳立处梦曾真。蹒跚西望门生老，悽断云山泪满巾。
云浪庵看桃花歌呈恩公
吴兆（明代）

白石累累如雪浪，青山叠叠疑屏障。
孤庵结处绝人寻，千树桃花深又深。
吾师讲散僧徒暇，或行或坐桃花下。
悠然花下悟真机，落花偏著定时衣。
处处飘来天女散，纷纷衔出佛禽飞。
如此春山谁独往，城中人有山中想。
涧户疏钟出谷迟，石桥流水和云响。
几曲云林望不通，惟将流水世人同。
徐穿鸟语枝边路，传过经声花里风。
步步留人春不尽，掩映岚光无远近。
池上数株昨夜开，旧红几点逐沿洄。
禅关自与仙源异，莫误渔人不再来。
偈颂一百二十三首 其六十一
释崇岳（宋代）

五祖老人好语，只为探头太过。香山有个方便，也要诸人共知。

透得金刚圈，细嚼铁馂馅。一饱忘百饥，始信不相赚。
灯花
舒岳祥（宋代）

火树知谁种，灯花凝不销。
何人知此意，有喜在明朝。
儿爱抄诗卷，童欢进酒瓢。
纱笼添护惜，莫要隙风摇。
和李邦直学士沂山祈雨有应
苏辙（宋代）

宿雪虽盈尺，不救春夏旱。
吁嗟遍野天不闻，歌舞通宵龙一战。
旋开云雾布旌旗，复遣雷霆助舒卷。
雨声一夜洗尘埃，流入沟河朝不见。
但见青青黍与禾，老农起舞行人歌。
污邪满车尚可许，供输到骨期无它。
水行天地有常数，岁岁出入均无颇。
半年分已厌枯槁，及秋更恐忧滂沱。
谁能且共蛟龙语，时布甘泽无庸多。
经故宅有感
周繇（唐代）

身没南荒雨露赊，朱门空锁旧繁华。池塘凿就方通水，

桃杏栽成未见花。异代图书藏几箧，倾城罗绮散谁家。

昔年埏埴生灵地，今日生人为叹嗟。
眼儿媚·满帘夜月耿霜秋
王恽（元代）

满帘夜月耿霜秋。云梦黯歌楼。残灯伴晓，夕阳催暮，海水添愁。天涯地角相思恨，谁道北生休。一篇照映，唐人诗雅，千古风流。
贻龚懋
张方平（宋代）

所至辄惊座，归来成泪痕。怜君孤剑客，掷谒五侯门。

骄气羞纨裤，凉风忆故园。时清经世事，扪虱为谁言。
宋。刘伯龙
孙元晏（唐代）

位重何如不厌贫，伯龙孤子只修身。

固知生计还须有，穷鬼临时也笑人。
浣溪沙（和仲闻对棋）

舒亶（宋代）

黑白纷纷小战争。几人心手斗纵横。谁知胜处本无情。

谢傅老来思别墅，杜郎闲去忆鏖兵。何妨谈笑下辽城。
偶兴 其一
韩淲（宋代）

少小住京邑，不识世寒煖。欢来上高楼，但爱湖水满。

所历辄忘归，其交亦常款。岂伊岁齿深，遂与境事断。

萧萧宋□宅，赫赫金张馆。□坚多侠游，隐约出幽伴。

胡为乎山中，长歌至于懒。
和晋斋兄韵三首
袁甫（宋代）

家塾提纲属晋斋，絜斋气脉远乎哉。
何时升讲开聋聩，衿佩跄跄济济来。
寄原甫
刘攽（宋代）

鸡鸣行问津，日昃未得休。高山有悬车，深水时泛舟。

二殽避风有，太华行清秋。旅游月魄毁，始觉岐路修。

缅然望西南，落日荒维陬。应知念行役，天中时倚楼。
晨兴
陆游（宋代）

晨兴未栉盥，扶杖并檐立。
断云方东行，庭草露犹湿。
朝饥神益爽，清虚自来入。
可怜数鸡雏，随母啄遗粒。
蝶残蚍蜉喜，鼠腐鸱鸦集。
吾当一洗之，漱泉开玉笈。
南岳道中二首
汪元量（宋代）

南岳阴阴松道凉，又骑站马望荆襄。
山中老柏滴寒翠，江上危峰撑夕阳。
昔往不堪经滟澦，此行重得看潇湘。
三宫万里知安否，何日檀栾把寿觞。
和洁堂见寿十章
马廷鸾（宋代）

早知无廊庙，朝不素丘园。
挥手谢世氛，保此中夜存。
夜宿阳山矶将晓大雨北风甚劲俄顷行三百余里
陆游（宋代）

五更颠风吹急雨，倒海翻江洗残暑。
白浪如山泼入船，家人惊怖篙师舞。
此行十日苦滞留，我亦芦丛厌鸣橹。
书生快意轻性命，十丈蒲帆百夫举，星驰电骛三百里，坡陇联翩杂平楚。
船头风浪声愈厉，助以长笛檛鼍鼓，岂惟澎湃震山岳，直恐澒洞连后土。
起看草木尽南靡，水鸟号鸣集洲渚。
稽首龙公谢风伯，区区未祷烦神许。
应知老去负壮心，戏遣穷途出豪语。
送孙圣微同年赴浙漕 其一
韦骧（宋代）

当时折桂共云梯，四十馀年迹久睽。白首为郎方接武，绣衣出使又分携。

放船汴水寒犹浅，跋马都门日欲低。远想清风播仁闻，融融先满浙东西。
满江红（归自湖南题富春馆）
黄子行（宋代）

津鼓匆匆，犹记得、故人相送。春江上、鸟啼花影，马嘶香鞚。情逐阳关金缕断，泪和杨柳春丝重。算别来、几度月明时，相思梦。

山万叠，愁眉耸。春一点，归心动。问风俦月侣，有谁游从。百里家山明日到，一尊芳酒今宵共。任楼头、吹尽五更风，梅花弄。
封川馆中书尧夫游伊洛诗因述此
张吉（明代）

荼因味苦难成啜，花到春深不可移。独掩半扉无一事，戏书康节数联诗。
送蒲安行诚之秘丞兴州签判
冯山（宋代）

春郊散轻霭，日出车马动。看君晓装发，送客尊酒重。

众人别良易，我别情靡共。飞缨转山曲，返颈即成梦。

虽梦去奈何，不梦存者多。一言起相顾，慷慨成笑歌。

清吟散泉石，醉墨蟠云萝。人生苦汲汲，浩如长江波。

江波西南流，君行方北辀。林深足豺虎，路废空亭邮。

处常山中居，出亦山中游。不嗟吾道穷，每为斯民忧。

忧民竟何为，从事犹俛眉。晚达十六七，万事悬难知。

但穷圣贤意，莫赋离骚辞。有得常记我，以慰朝夕思。
伯谏和诗云邪色哇声方漫漫
朱熹（宋代）

任从耳畔妍声过，特地胸中顺气萌。个里讵容思勉得，羡君一跃了平生。
古冈八景选四 其一 黄云樵笛
何龙祯（明代）

深山深不极，地道远黄云。姓字迷幽帅，笛声何处闻。

正襟无是伴，危坐若无群。代木依谁者，执柯应与君。
五哀诗五首 其三
卢楠（明代）

有室有室在卫坞，蓬发连蜷守空堵。浃晨不爨井泉苦，布衿如铁冷秋雨。

高堂洒扫心魂摧，金华翠钿空尘埃。良人欲委长城窟，此身早晚随寒灰。

呜乎三哀兮歌弥长，寒风四起激清商。
田家叹
陈造（宋代）

五月之初四月尾，菖蒲叶长楝花紫。
淮乡农事不胜忙，日落在田见星起。
前之不雨甫再旬，身畴已复生龟纹。
近者连朝雨如注，麦陇横云欲殷腐。
如今麦枯身失时，举手仰天祷其私。
身恶久晴雨害麦，兼收并得宁庶几。
饼托登盘米藏庾，侬家岁寒无重糈。
岂知送日戴朝星，凡几忧晴几忧雨。
吾侪一饱信关天，下箸敢忘田家苦。
谒虞帝祠
胡宏（宋代）

有姚心妙賛乾坤，尧禹兴亡赖两存。
蒲坂旧都西望远，苍梧陈迹事谁论。
九官效职群英聚，二女宜家圣德尊。
万代君王模范表，吁嗟一庙破荒村。
送通判喻郎中 其二
文同（宋代）

群居五百日，日日如初见。一日忽远别，能不成怆恋。

人生三万日，光景若激箭。何苦于其间，喜愠费颜面。

兹缘胜心在，胸内每交战。既欲多上人，计校须自衒。

于事固无补，在己亦非便。仕路繁此徒，可谓丈夫贱。

爱君性浑厚，殊不与时变。相共为此州，敢说皆尽善。

何尝分彼此，惟务乃职办。所以将二年，无有长短辨。

为人倘如此，所至复何患。官满去还台，岂能忘眷眷。

阳关调虽苦，且尽西城宴。问君到京国，几月方下汴。

予亦想是时，移守至梁甸。佳音幸见及，西南足邮传。
淳熙六年春帖子词·皇帝合六首
崔敦诗（宋代）

雕庭清跸转轻雷，凤管吹春入仗来。
万籁有声皆善颂，八荒无地不熙台。
题澹山岩
留筠（宋代）

起仰高山积有年，忽看岩窬锁云烟。
一尘不到非凡地，六月当知不暑天。
昔有秦人尝穴处，世从山谷始名传。
品题自古因人重，我谩邀僧煮石泉。
依韵和双头芍药十六首 其十六
陆佃（宋代）

曾伴长杨草诏除，信知长合在中书。暂违紫袖双瞻立，聊伴红裙一饷居。

小子正狂心已醉，老奴犹爱发方梳。故应此战今须解，兵法曾教避不如。
又和
洪咨夔（宋代）

往来鱼虎涧流浅，出没鼠狼庭草荒。
宅近市傍人不到，独迎西日上东墙。
湖上杂赋三首 其一
周紫芝（宋代）

青腰载雨入菰蒲，旋斫渔竿学钓鱼。小向湖心作容与，天教来此伴舂锄。
朝觐谢恩诗三首 其一
梁继灏（明代）

凤阙龙楼插汉高，清明朝会集英豪。山呼万岁还丹辗，班蹙千官拜衮袍。

红日光中承御诏，紫霞深处宴蟠桃。醉来自觉沾恩重，尽把新词付彩毫。
戴明府
潘榛（明代）

迟日园林媚，孤亭傍水斜。绿苔明曲径，淡柳暗平沙。

随意窗前草，无名涧底花。主人息机久，服食效丹砂。
得杭州郑资政书
宋祁（宋代）

误抛荷橐别云裘，天赐疏慵卧治州。
辕下已疲犹恋主，道边宁死不为钩。
风波路恶惊危涕，蓬葆年侵变黑头。
独喜故人恩契厚，冷灰遗甑远相求。
西州访旧诸公皆沿檄去偕江一父过郎官湖赋此
张埴（宋代）

一池汉水秀可餐，十年借我江南看。阴山夜半黑风起，此水与我心都寒。

可惜野狐不革面，当来栖凤俱生翰。湖亭谢荷著句稳，霜月记忆浮杯宽。

端期岁晚同不朽，报答地主老郎官。
秋夜有怀傅至叔太博父子
刘克庄（宋代）

忆昔游君父子间，高才穷力莫追攀。
读书众壑归沧海，下笔微云起太山。
幼嗣尚存宗武在，遗文难附所忠还。
荒丘衰草埋双璧，兀坐空斋涕自潸。
挽仁宗皇帝歌四首 其三
刘敞（宋代）

不阵威逾远，无为俗自柔。诗书通月窟，箫勺靖炎陬。

毕陌宫车晚，苍梧草露秋。定知千岁后，民尚是轩丘。
幽园即事四首
王洋（宋代）

晓窗晴哢丁宁语，晚树幽花委曲香。
散策寻春不知远，片云作雨度回塘。
衡窝吟
黎贞（明代）

金台烜赫，凌烟嵯峨。瞻望孔迩，道阻且颇。螭蟠欤泥沙，凤栖欤丘阿。

玉非卞氏，岂殊土苴。骥无伯乐，谁与增价。得意欤公衙，失意欤衡窝。

是故长途走遍，乔木返下。把油幢设棹，神图休罢。

归旧清嘉，慰了波踏。但存吾道，尤在盈科。修其天爵，万事从他。

朱门绣户谩繁华，不似幽栖雅。向此太平，争些閒暇。

任教藏舍，学取东山谢。卜居细阅，考槃频课，兴满长原旷野。

乐天安土何虑忧，作个人间无事者。弹冠拂袖，荷插携家。

移来西蜀子云居，借得太安坪一所。刬除荆棘著屠苏，编竹为扉砖为座。

数椽如丹垩不胜，朽木粪墙堪圬也。惟我独相宜，众人处之皆不可。

尘羁摆脱，樊笼撞破，散诞无牵挂。喧哗绝去，风波全躲。

向烟岚笑傲，任世事蹉跎。澹茶澹饭澹交游，无是无非无嗔唾。

不道渊明五柳庄，不羡尧夫安乐窝。半壁青灯伴细吟，一竿红日容高卧。

草庐诸葛也曾居，苔矶太公也曾坐。傅说逃名版筑，虞舜起身犁锄。

自古达人所乐，不惮卑污苟且。穷则独善其身，达则兼济天下。

彼昏不知徒自奢，一家荣华百家嗟。石崇金谷今何如，颜回陋巷名犹播。

江边鸥鹭得优游，檐间螂雀堪惊怕。今古知机能几人，试把前贤从头数。

一榻陈抟两袖拖，五湖范蠡扁舟驾。凛凛风声千载高，何必华构与巨厦。

一区容膝天地宽，明月清风皆在家。醒时诗酒醉时歌，兴来几句渔樵话。

都俞吁咈总徒劳，不如抱道随缘过。远风云，高鼎锅。

乐溪山，友鱼虾。藜羹含糗偏滋味，炮凤烹龙未足誇。

断名缰和利锁，对石涧与泥坡。衣冠落魄，岁月消磨。

不羡鸿衢通，一任鹏程挫。不蹶平地之坑堑，不张遥天之网罗。

管甚傀儡棚头闹，管甚豺狼当道呵。耕春雨，钓秋波。

持鞭笠，悬斧柯。或吹鸾箫，或驾鹿车。或歌白石，或诵南华。

或弹琴击壤，或乘桴泛槎。或锄云种玉，或引水灌蔬。

或携筐采药，或扫叶烹茶。或寻梅访竹，或赏雪观花。

或簪萸饮菊，或沉李浮瓜。或开笼放白鹤，或洗耳听鸣蛙。

或溪边弄明月，或洞口拨丹霞。或寻肘后经，或炼鼎内砂。

尽天高日远，拚酒病诗魔。屋破每凭黄叶补，篱疏长赖白云遮。

座中富贵有琴书，门外往来无车马。交庭绿草铺褥裀，对户青山列图画。

莺花主宰，泉石豪霸。第一爱松与爱菊，第二黍稷及桑麻。

第三案上数卷书，留与添丁作生涯。
一落索
朱敦儒（宋代）

一夜雨声连晓。青灯相照。旧时情绪此时心，花不见、人空老。

可情春光闲了。阴多晴少。江南江北水连云，问何处、寻芳草。
盘洲杂韵上 石竹
洪适（宋代）

蘤红蜂好齧，路细麝来眠。若也栽幽处，踰冬色不蔫。
道装吟 其一
邵雍（宋代）

道家仪用此衣巾，只拜星辰不拜人。何故尧夫须用拜，安知人不是星辰。
书樊子南游西山二记后
范成大（宋代）

仙山草木锁卿云，不到花平不离尘。
十丈牡丹如锦盖，人间姚魏却争春。
安园送春三首
项安世（宋代）

未信飞花取次空，绕园千步觅春风。
元来都在榴花上，百摺芳心一并红。
柳梢青·生紫衫儿
杨炎正（宋代）

生紫衫儿。影金领子，著得偏宜。步稳金莲，香熏纨扇，舞转花枝。捧杯更著?膎。唱一个、新行耍词。玉骨冰肌，好天良夜，怎不怜伊。
次韵尧明见和因及李萧远五诗 其二
吕本中（宋代）

交游潦倒漫虚名，误结他生文字盟。踏尽尘埃公莫厌，不应因酒爱江清。
和人假山
苏轼（宋代）

上党搀天碧玉环，绝河千里抱商颜。
试观烟雨三峰外，都在灵商一掌间。
造物何如童子戏，写真聊发使君闲。
何当挈取征西去，画作围床六曲山。
枯髅酒色财气颂 其四
释怀深（宋代）

偶然一语不相投，努目挥拳汗欲流。若悟形骸同逆旅，胸中人我一时休。
图南学长有咏梅十五诗各指名其处所且书以见寄因赋二绝句谢之 其一
虞俦（宋代）

咏梅谁复擅诗名，梅与诗人自有情。说尽梅花随处好，喜君诗句似梅清。
次韵曹彦清教授见寄
释德洪（宋代）

泮宫授道最驰名，想见经筵玉麈横。学问有源堪景仰，行藏无地受讥评。

门前江浪银山攧，醉里诗篇锦段明。远宦不须嗟白眼，只今台阁半书生。
偶得双鲤付厨作鲙以荐一觞
李纲（宋代）

双鲤从来丙穴东，霜刀缕切脍花红。银丝藿叶自争巧，玉箸金盘未觉空。

德饱姜侯情已重，诗成杜老志应同。秋风笠泽鲈尤美，何日扁舟入手中。
田舍二首
刘克庄（宋代）

桀溺长沮振古豪，不能历聘遂深逃。
貛郎一肚皮周礼，浪说求田意最高。
和元举叔见谢载酒之韵二首
杨万里（宋代）

南溪溪北北山边，风月公何得犹专。
挈榼惭无叶落酒，赠诗如得汉阴鯿。
送钱先生致仕得臆字
李东阳（明代）

成化己亥冬，公来自南国。维时龙兴节，奉表宸旒侧。

入朝未浃辰，具疏写衷臆。臣年七十二，须发不复黑。

乞身谢圭组，归老东南域。愿为南极星，中夜常拱北。

时当太平世，圣寿千万亿。臣虽在畎亩，永荷陛下德。

圣皇眷耆旧，曰汝予辅翊。古称老成人，岂独赖膂力。

吾当奖休退，卿意诚悃愊。加官号冢宰，名位班九棘。

貤封及三世，兹典尤绝特。公章再入省，请解尚书职。

臣方避华要，而敢蒙显陟。王言重丁宁，公意增感刻。

愿书归荣字，堂扁揭华织。昭代垂宪章，乡人有矜式。

公卿睹盛事，道路眼为拭。江山佳丽地，从此生颜色。

公夙梁栋资，先朝手亲植。文章夷夏满，姓字儿童识。

帝惜汉冯唐，天留宋苏轼。出入四十年，终焉布衣极。

云鹏忽税驾，敛彼高飞翼。仕路岂不多，屈指难再得。

菲材出门下，久此玷榱杙。再拜送公归，临风远相忆。
花光十梅·悬崖放下
释师范（宋代）

万仞崖头自放身，始知花发不干春。
更从个裹寻枝叶，笑倒当年树下人。
苏昌龄时光山水小景图二首 其一
曹伯启（元代）

林壑微风草木香，红尘回首路茫茫。多情一片东山月，才到沧洲驻景长。
清谷水煎茶
吴则礼（宋代）

快烧铜鼎欹胡床，边头实试蟹眼汤。
竟陵谷帘定少味，唤取阿羽来说尝。
寄上叔父夷仲三首
黄庭坚（宋代）

关寒塞雪欲嗣音，燕雁拂天河鲤沈。
百书不如一见面，几日归来两慰心。
弓刀陌上望行色，儿女灯前语夜深。
更怀父子东归得，手种江头柳十寻。
天宁节上寿紫宸退诣相国寺祝寿宴尚书省
许景衡（宋代）

霜天宫阙九门开，共献君王万寿杯。善祝歘来倾宝刹，赐筵还许燕中台。

乐连百戏鸳鸯集，花覆千官锦绣堆。说与伶伦逢此日，年年长赋醉蓬莱。
西江月
陈克（宋代）

捣玉扬珠万户，e124眉高髻千峰。佳辰清寿黑头公，老稚扶携欢动。

借问优游黄倚，何如强健夔龙。斝舡一棹百分空，浇泼胸中云梦。
城南归值大风雪
苏舜钦（宋代）

一夜大雪风喧豗，未明跨马城南回。四方迷惑共一色，挥鞭欲进还徘徊。

旧时崖谷不复见，纵有直道令人猜。低头抢朔风，两眼不敢开。

时时偷看问南北，但见白羽之箭纷纷来。既以脂粉傅我面，又以珠玉缀我腮。

天公似怜我貌古，巧意装点使莫偕。欲令学此儿女态，免使埋没随灰埃。

据鞍照水失旧恶，容质洁白如婴孩。虽然外饰得暂好，自觉面目如刀裁。

又不知胸中肝胆挂铁石，安能柔软随良媒。世人饰诈我尚笑，今乃复见天公乖。

应时降雪故大好，慎勿改易吾形骸。
清明日再题高赋亭
吕南公（宋代）

二年来作旅行人，节物相逢但感情。彭蠡湖边看竞渡，摐阳山畔过清明。

游神杳默皆愁意，倾耳寻常得恨声。若有桑麻三亩地，肯将高迹学蓬萍。
巡历属部留题青帝观
宋禧（宋代）

按部到天孙，因过清静轩。
山尖覆云盖，石罅迸松根。
危磴关河路，远林桑柘村。
闲邀羽人话，洞究五千言。
丁廉使名名炜
孔尚任（清代）

康熙二十七年夏，中外升平登禾稼。岂有失所一军民，楚中猝变真可讶。

我巡海日烟雾深，纷纷耳传信不真。或言乱贼立首领，官兵气靡都降身。

湖风湖水路渺茫，万姓夜走看北辰。或言三日把关隘，选将搜粮侵邻界。

霍霍磨刀逼官降，忍辱齐向辕门拜。独有一官旧豸衣，强项能使渠魁怪。

后来渔船稍稍说，芦中人声夜呜咽。点火照见好须眉，三日绝食唇焦裂。

义不受官善哉逃，弃家无乃肠如铁。天兵忽下贼兵死，围城无恙旧妻子。

假威骑马坐衙人，相逢羞见丁廉使。丁公丁公今日归，城郭人民无是非。

天下诗格属公好，如此风节世又稀。天子召公公去急，丹枫白苇拂征衣。

父老争看归来鹤，诗人面上有光辉。
潼关用崆峒原韵吊孙司马
吕履恒（清代）

汉京形胜枕雄关，指顾山川一掌间。地险半开函谷月，天青唯见首阳山。

中官催战来何疾，司马挥戈去不还。万古黄河流血泪，春风惨淡旅人颜。
舟出江陵南浦，奉寄郑少尹（审）
杜甫（唐代）

更欲投何处，飘然去此都。形骸元土木，舟楫复江湖。

社稷缠妖气，干戈送老儒。百年同弃物，万国尽穷途。

雨洗平沙静，天衔阔岸纡。鸣螀随泛梗，别燕赴秋菰。

栖托难高卧，饥寒迫向隅。寂寥相喣沫，浩荡报恩珠。

溟涨鲸波动，衡阳雁影徂。南征问悬榻，东逝想乘桴。

滥窃商歌听，时忧卞泣诛。经过忆郑驿，斟酌旅情孤。
春鲔初登
范祖禹（宋代）

风煦阳和候，冰消水泽春。
乘舟施密罟，登鲔荐明神。
大壑翻红鬣，长波失锦鳞。
味参笾实美，羞与涧毛新。
事异观棠日，时非滥泗辰。
猗欤潜有颂，率职自{虑下换鱼右攵}人。
送苦瓜和尚南还
博尔都（清代）

凉云日夕生，寒风逗秋雨。况此摇落时，复送故人去。

飞锡竟何之，遥指广陵树。天际来孤鸿，哀鸣如有诉。

败叶声萧萧，离思分无数。登高欲望君，前津满烟雾。
咏梅五十首呈史尚书
释绍嵩（宋代）

傲雪凌风太瘦生，静中无色自娉婷。
何妨回施老摩诘，画我江行作小屏。
送唐觐
苏辙（宋代）

溪上幽居少四邻，西家幸有著书人。
经年食菜谁怜瘦，终日题诗自不贫。
身在江湖钓竿地，心驰兰会战车尘。
此行便有飞腾处，笑杀年来老病身。
〈唐君常欲为陕西官，慨然有功名之志。
〉
泣胡晦叔 其一
释居简（宋代）

一臂才交小朵阴，傍池分石坐云深。先生自袖春风手，乔木吾非故国心。

操与苍官同瘦立，思兼梁甫独长吟。锦囊羞涩惭多助，卷尽牛腰尚忍寻。
又赠一绝
刘筠（宋代）

粉白朱红翡翠翘，汉宫等级不相饶。
风波若未乖前约，一死何辞更抱桥。
杨妃醉归图
姚绶（明代）

金鞍欲上更迟迟，满镫春风拥侍儿。一种馀酣消未得，渔阳醒眼却多时。
泊濠曲
姜舜玉（明代）

芙蓉带结红鹓蒂，杨柳丝牵紫燕飞。
独掉兰舟何处宿，年年飘泊待郎归。
出居庸关
玄烨（清代）

群峰倚天半，直北峙雄关。古塞烟云合，清时壁垒閒。

军锋趋朔漠，马迹度重山。渐向边城路，旌旗叠翠间。
对客
归子慕（明代）

默然对客坐，竟坐无一语。
亦欲通殷勤，寻思了无取。
好言不关情，谅非君所与。
坦怀两相忘，何害我与汝。
春后多阴偶成三首用复无逸来贶 其一
赵孟頫（元代）

日出晨景澹，散发步中庭。仰见濯濯柳，春风畅人情。

兹晨岂不佳，谁能定阴晴。人生亦良脆，疲劳竟何营。

万事可拨遣，舍道焉求成。
艘人误同行钱文作诗解之
阳枋（宋代）

自反仁而自反忠，芳莲开向火光中。
同君九万抟扶去，薄尽浮云出太空。
寄题李舍人蒲中新斋
司马光（宋代）

陇上家声勇气殊，边亭卧鼓欲安居。
非同王翦私求宅，更似甘宁晚好书。
剑倚寒窗风淅沥，门无杂客柳萧疏。
蒲州风土平生爱，为问旁邻地有余。
用韵简休远上人
岑安卿（元代）

乾坤散清气，诗文肆呶哇。讴吟出天然，岂事攫与拿。

金銮敝贵幸，玉烛歌调和。苏黄与李杜，后继今谁家。

辉光掩朝蝀，绮丽欺春葩。温然悦情性，清矣寒齿牙。

顾予私淑人，景慕空年华。古来蔬笋林，味此间亦嘉。

名虽厕俊髦，迹每沈邱阿。一斑窥管豹，两部听春蛙。

苟无入神趣，徒若缠病疴。禅林得幻悟，学业日以加。

线溜溅崖壑，终焉赴洪河。大辂鸣和铃，慎勿较柴车。

前诗举相戏，勿谓语意颇。宗门说圆顿，宝偈河沙多。

师当复悟此，行坐甄叔迦。
高宗皇帝挽词 其七
洪刍（宋代）

圣学由天纵，煌煌翰墨场。臣中羞瓘靖，户外立钟王。

飞动鸾窥藻，昭回斗避芒。焕文瞻仰处，杰阁在西厢。
送蔡尚之之琼州读书其兄肇之官舍
陈恭尹（清代）

弟兄琴砚久相依，复向官斋共掩扉。春草池塘他夕梦，北风鸿雁一行飞。

香株有胆堪充佩，椰子无心足慰饥。莫谓海天南尽处，海公人物古来稀。
次韵似之运使奉呈左经臣兄二首 其一
许景衡（宋代）

江海閒来久，篇章老更新。蒿莱犹自饱，天地岂吾贫。

旧友今持节，诸郎亦可人。应怜未归客，白首尚红尘。
修西方十二时 其六
道镜　善导（唐代）

日昳未，浩浩生死诚堪畏。不取西方迷疾门，尘沙劫海须沉坠。
登惠山仙人坞
刘继增（清代）

峭壁千寻矗，清泉一线飞。片云出空谷，孤鹤守禅扉。

野旷乔松老，山高曲径微。莫言尘世客，到此也忘机。
次韵张持荷桂花
喻良能（宋代）

别驾风流继竹林，名园幽榭水云深。
匀铺叶底森森碧，细糁枝头粟粟金。
酒酌香浮杯面蚁，诗成霜洒月中砧。
清芬冉冉仍多韵，不比晴窗一穗沉。
饮司言仪宾园亭限韵
程敏政（明代）

雅意宁须锦步围，乱荷如草缘菲菲。花前喜听江南弄，醉后须𢬵月下归。

纵步绕丛嫌竹粉，露眠当径借苔衣。谁行酒令严如许，交错觥筹总不违。
偈颂四十二首
释祖先（宋代）

诸人知处良遂知，良遂知处人不知。
王维已死无人画，留得青山对落晖。
用元韵答銛老
王炎（宋代）

堕在黄尘九陌间，羡君小隐住南山。
梅花香里寻支径，屡有盟言不可寒。
寄献鄜州行军司马宋侍郎
王禹偁（宋代）

钜贤如木铎，一振声蓋代。
丈人文曲星，谴谪落下界。
辞源发昆仑，意尽若到海。
昔在神德朝，少秀负文彩。
擢第应制举，召试拂华蓋。
醉挥拔萃判，一字不复改。
传写遍都下，纸贵无可买。
一命佐著作，芸阁垂缨佩。
歌诗数千首，人口炙与鱠。
志大轻俸钱，痛饮负酒债。
庸蜀既即叙，出命玉津宰。
题柱薄长卿，铭阁笑张载。
锦水清见发，峨嵋绿于黛。
物华曾不负，诗酒聊自待。
旨甘岂择禄，印绶久不解。
陶潜腰任折，莱子衣有彩。
蹉跎历四邑，尘土不可摆。
吾皇在藩邸，闻名四聪骇。
即位未浃旬，独许延英对。
相见恨已晚，欣然契嘉会。
谏官聊假道，紫微遽真拜。
制诰复西汉，碑板揭东岱。
金銮赴夜召，顾问及远大。
白麻几千纸，意出元白外。
荐贤恐不及，诱善曾无怠。
当朝自独步，晚节亦泛爱。
有别乐闻韶，无讥诗自郐。
贱子在广场，知见殊流辈。
进士数且千，驰骛称俊迈。
人人握灵蛇，许我珠无纇。
超拔冠多士，权贵不得碍。
御前中科第，阁下备寮寀。
讵惟师硕德，常许接佳话。
国朝大手笔，日夕期鼎鼐。
胸中泰山云，舒卷何霮{上雨下对}。
言下傅岩雨，蓄缩未霶霈。
吾道遂难行，一旦同得罪。
典午信冗散，贰车更狼狈。
商於甚僻陋，鄜畤近山塞。
共月踰千里，便风无一介。
何当遂乘桴，侍坐浮渤澥。
大笑引淳风，樽前一长噫。
今兹当委顺，自昔无芥虿。
投诗助醉吟，入室生徒在。
闰六月廿四夜望月 其二
郑孝胥（清代）

时日胡不丧，予及汝偕亡。哀哉不聊生，举世徒慨慷。

斯民未悔祸，负汝肝与肠。昊天岂能救，两败谁降祥。

卢鹊在其前，螳蝉在其旁。杀机一时发，膏血污穹苍。
锁窗寒
程先（宋代）

雨洗红尘，云迷翠麓，小车难去。凄凉感慨，未有今年春暮。想曲江水边丽人，影沉香歇谁为主。但兔葵燕麦，风前摇荡，径花成土。

空被多情苦。庆会难逢，少年几许。纷纷沸鼎，负了青阳百五。待何时、重享太平，典衣贳洒相尔汝。算兰亭、有此欢娱，又却悲今古。
杨秘监画高士过关图
赵秉文（金朝）

三生自是竹林游，写出荒寒意外愁。世事尽如翻著袜，人生刚笑倒骑牛。

关山风月诗千首，富贵豪华土一丘。独有文章磨不得，至今图画想风流。
赠克修别驾迁梧州守来别白沙赠之 其二
陈献章（明代）

少年恣行游，老病徒拘缀。送君今夜心，还到苍梧去。
同族叔理先从弟子弘饮七星岩水洞
欧必元（明代）

石室钟灵胜，岩壑多洞天。既登岝崿险，复激清流湍。

攀岩碍巨石，踰岭凌苍烟。径幽云霭霭，溪浅流涓涓。

玉乳垂洞底，金书镵云巅。下窥元气渺，上与星辰连。

草木经霜落，琪花当晚妍。岚气袭裾上，晴光媚眼前。

浩歌众山和，谷响群鸟喧。酣饮澹忘醉，采采芳杜搴。

恣游慰夙志，含毫述短篇。
阮郎归
吴芳华（清代）

钱塘门外是西湖。峰峦天下无。断桥一望水平铺。

楼台入画图。

歌金缕，醉提壶。花鸟破功夫。兰桡日日泛清波，载归明月多。
海中八景 其三 白雪飞涛
王天性（明代）

怒涛飞雪欲翻空，想较胥江势更雄。海贾只愁风浪恶，那知天意曳华戎。
送张炼师还峨嵋山
司空曙（唐代）

太一天坛天柱西，垂萝为幌石为梯。前登灵境青霄绝，

下视人间白日低。松籁万声和管磬，丹光五色杂虹霓。

春山一入寻无路，鸟响烟深水满溪。
藻侄比课五言诗已有意趣老怀甚喜因吟病中十二首示之可率昆季赓和胜终日饱閒也 其九
范成大（宋代）

静里秋先到，閒中昼自长。门阑疑泄柳，尸祝漫庚桑。

腹已枵经笥，身犹试药方。强名今日愈，勃窣负东墙。
应制为宫嫔咏
柳公权（唐代）

不忿前时忤主恩，已甘寂寞守长门。
今朝却得君王顾，重入椒房拭泪痕。
送钱朝请还台
郭祥正（宋代）

铨选相逢弱冠前，竹符分得各皤然。开樽且喜君尤健，问舍应输我最先。

北上有心思报国，南来无物载归船。冰清世泽源流大，须享人间五福全。